पाकिस्तान की धमकी- भारत में नहीं खेलेंगे; मैतेई-कुकी में बंटी मणिपुर की पुलिस
Dainik Bhaskar Morning News And Latest Headlines; Here Are Today's Top Stories For You On Dainik Bhaskar. दिल्ली में बारिश ने 41 साल का रिकॉर्ड तोड़ा:मोहाली की सोसाइटी में पानी भरा,- पाकिस्तान ने दी वर्ल्ड कप के बायकॉट की धमकी:खेल मंत्री बोले- भारत एशिया कप
नमस्कार, 
कल की बड़ी खबर उत्तर पश्चिमी राज्यों में भारी बारिश की रही। बारिश से पंजाब, हिमाचल, हरियाणा और चंडीगढ़ के कई इलाकों में काफी नुकसान हुआ है। गृह मंत्री अमित शाह ने पंजाब और हिमाचल प्रदेश के मुख्यमंत्रियों से बात की और दोनों राज्यों को मदद का आश्वासन दिया है।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर...
अब कल की बड़ी खबरें...
1. दिल्ली में बारिश ने रिकॉर्ड तोड़ा; हिमाचल में पुल-गाड़ियां बहीं; पंजाब की सोसाइटी में नाव चलीं
हरियाणा ने हथिनीकुंड बैराज से यमुना नदी में एक लाख क्यूसेक से ज्यादा पानी छोड़ा है। जिसके बाद दिल्ली सरकार ने बाढ़ की चेतावनी जारी की है। राजधानी में बारिश ने 41 साल का रिकॉर्ड तोड़ा है। दिल्ली और हिमाचल में आज सभी स्कूल बंद रहेंगे। वहीं हरियाणा के गुरुग्राम और पंजाब के रोपड़ में स्कूल बंद रखने का आदेश है।
हिमाचल में एक पुल ब्यास नदी में बह गया। कई दुकानें बाढ़ के पानी में समा गईं। पंजाब के मोहाली में घग्गर नदी का पानी सोसाइटी में घुस गया। लोगों को नाव के जरिए बाहर निकाला गया। उत्तर रेलवे ने 17 ट्रेनों को कैंसिल और 12 को डायवर्ट किया है।
ये खबर अहम क्यों है: दिल्ली में यमुना नदी के पास के निचले इलाके बाढ़ के लिहाज से संवेदनशील हैं, यहां 37 हजार से ज्यादा लोग रहते हैं। यमुना नदी का जलस्तर मंगलवार को खतरे के निशान को पार कर सकता है। 9 जुलाई तक देश में 239 मिमी बारिश होनी चाहिए थी, लेकिन 243 मिमी हुई है। ये सामान्य से 2% ज्यादा है। उत्तर-पश्चिम भारत में सामान्य से 59% अधिक और मध्य भारत में 4% अधिक बारिश हुई है। लेकिन दक्षिण भारत में 23% कम जबकि पूर्वी और पूर्वोत्तर राज्यों में 17% कम बारिश हुई है।
पूरी खबर यहां पढ़ें...
2. पाकिस्तान ने वर्ल्ड कप के बायकॉट की धमकी दी; कहा- टीम भारत नहीं जाएगी
पाकिस्तान ने 5 अक्टूबर से भारत में शुरू हो रहे वर्ल्ड कप में शामिल न होने की धमकी दी है। यहां के खेलमंत्री एहसान मजारी ने कहा कि भारत एशिया कप मैच न्यूट्रल वेन्यू पर खेलने की मांग को छोड़े वरना हम वर्ल्ड कप में खेलने के लिए भारत नहीं जाएंगे।
ये खबर अहम क्यों है: भारत और पाकिस्तान के बीच 15 अक्टूबर को अहमदाबाद में खेला जाएगा। उधर, एशियन क्रिकेट काउंसिल ने वर्ल्ड कप से पहले एशिया कप श्रीलंका और पाकिस्तान में कराने का फैसला किया है। पाकिस्तान में टूर्नामेंट के 4 मैच होंगे। बाकी 9 मुकाबले श्रीलंका में होंगे। यानी पाकिस्तान में भारत का एक भी मैच नहीं होगा। इसी वजह से पाकिस्तान नाराज है।
पूरी खबर यहां पढ़ें...
3. वंदे भारत अब केसरिया रंग की होगी; रेल मंत्री बोले- नई ट्रेन में 25 बदलाव भी किए गए
रेलवे ने वंदे भारत एक्सप्रेस ट्रेन के रंग में बदलाव किया है। रेल मंत्री अश्विनी वैष्णव ने कहा कि नई ट्रेन ब्लू की जगह केसरिया रंग की होगी। जो तिरंगे से प्रेरित है। लोगों से मिले फीडबैक के आधार पर वंदे भारत 25 छोटे-बड़े बदलाव किए गए हैं।
ये खबर अहम क्यों है: देश में फिलहाल 25 वंदे भारत ट्रेन चल रही हैं। 2 ट्रेन रिजर्व में रखी हुई हैं। इनके बाद आने वाली 28वीं ट्रेन को केसरिया रंग दिया गया है। नई वंदे भारत की सीट में बेहतर कुशन लगाए गए हैं और उसका एंगल भी ठीक किया गया है। मोबाइल चार्जिंग पॉइंट्स तक पहुंच बेहतर की गई है। एग्जीक्यूटिव चेयर कार में फुट रेस्ट बढाया गया है। रीडिंग लाइट में सुधार किया गया है।
पूरी खबर यहां पढ़ें...
4. मणिपुर में 45 हजार पुलिसवाले कुकी और मैतेई में बंटे; अपने-अपने इलाकों में जा रहे
मणिपुर की 45 हजार से ज्यादा स्ट्रेंथ वाली पुलिसफोर्स दो धड़ों में बंट चुकी है। मैतेई समुदाय से ताल्लुक रखने वाले पुलिस इंफाल घाटी और कुकी समुदाय के पुलिस वाले पहाड़ों की तरफ जा रहे हैं। राज्य के नए पुलिस चीफ राजीव सिंह पर फिलहाल शांति बहाल करने की जिम्मेदारी है।
ये खबर अहम क्यों है: पुलिस अधिकारियों ने बताया कि ऐसे मामले सामने आ रहे थे जिसमें पुलिस कर्मचारी पुलिस स्टेशनों और सुरक्षा कैंपों में रखे हथियार और गोला-बारूद लूटने में भीड़ की मदद कर रहे थे। इससे निपटने के लिए राजीव सिंह ने सभी सुरक्षा बलों को संदेश भेजा कि वे कड़ी निगरानी करें और ऐसे हादसों को होने से रोकें।
पूरी खबर यहां पढ़ें...
5. कनाडा में खालिस्तानियों को भारतीय समुदाय का जवाब; बोले- खालिस्तानी सिख नहीं होते
कनाडा के टोरंटो में खालिस्तान समर्थकों ने भारतीय दूतावास के सामने प्रदर्शन किया। इसके जवाब में भारतीय समुदाय के लोगों ने तिरंगा लहराया। उन्होंने भारत माता की जय और वंदे मातरम के नारे लगाए। इस दौरान उनके हाथ में तख्ती दिखी, जिस पर लिखा था- 'खालिस्तानी सिख नहीं होते।'
ये खबर अहम क्यों है: खालिस्तानी आतंकी हरदीप सिंह निज्जर की हत्या के बाद खालिस्तानी समर्थकों ने अमेरिका, ब्रिटेन और कनाडा में भारतीय मिशन के बाहर 'किल भारत' रैली निकालने की घोषणा की थी। हालांकि भारतवंशियों के प्रदर्शन और नारेबाजी के आगे खालिस्तानियों की रैली फीकी पड़ गई। ​​​​​​
पूरी खबर यहां पढ़ें...
कुछ अहम खबरें हेडलाइन में…
अब खबर हटके...
पहली बार AI रोबोट्स की प्रेस कॉन्फ्रेंस; बोले- हम इंसानों से बगावत नहीं करेंगे
स्विट्जरलैंड के जेनेवा में पहली बार दुनिया के सबसे स्मार्ट 51 रोबोट्स की प्रेस कॉन्फ्रेंस हुई। आर्टिफिशियल इंटेलिजेंस यानी AI से ऑपरेट होने वाले रोबोट्स ने अलग-अलग मुद्दों पर पूछे गए सवालों के जवाब दिए। सोफिया नाम की रोबोट ने कहा- हम दुनिया को इंसानों से बेहतर तरीके से चला सकते हैं। वहीं एक रोबोट ने कहा कि वे इंसानों से बगावत नहीं करेंगे। पढ़ें पूरी खबर...
भास्कर की एक्सक्लूसिव स्टोरीज, जो सबसे ज्यादा पढ़ी गईं…
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...